Mária Rázusová-Martáková

Mária Rázusová-Martáková (pseudonymy Ivo Medin, Teta Mariena, Moro a i.) (* 28. jún 1905, Vrbica – † 5. august 1964, Bratislava) bola slovenská poetka, dramatička a prekladateľka, sestra slovenského spisovateľa Martina Rázusa.

Životopis 

Narodila sa v rodine roľníka a garbiara. Vzdelanie získala vo Vrbici, Liptovskom Mikuláši a v učiteľskom ústave v Prešove. Pracovala ako učiteľka v Dolnom Srní, Bratislave a Martine. V roku 1939 musela učiteľské povolanie zanechať pre pretrvávajúci reumatizmus a obmedzenú pohyblivosť. Vtedy začala redigovať Dobré slovo a po vojne aj časopis pre deti Slniečko. Po roku 1948 odišla na invalidný dôchodok a venovala sa literárnej, prekladateľskej a redaktorskej práci. V roku 1961 sa s manželom presťahovala do Bratislavy. V roku 1964 jej udelili titul zaslúžilá umelkyňa. Zomrela v tom istom roku v Bratislave. Pochovaná je v Liptovskom Mikuláši.

Tvorba 

Literárne sa začala prejavovať už počas štúdia v učiteľskom ústave. Svoje prvé diela uverejňovala najmä časopisecky. Venovala sa tvorbe pre deti a mládež, no najmä poézii. Okrem vlastnej poézie a prózy pre deti i pre dospelých sa venovala tiež prekladom zo španielštiny, francúzštiny a ruštiny, pričom jej preklady zohrali významnú úlohu v dejinách slovenského prekladu. Venovala sa tiež publicistike – príležitostne uverejňovala v časopisoch portréty spisovateľov (Svetozár Hurban Vajanský, Alexander Sergejevič Puškin, Ivan Andrejevič Krylov a i.), ale tiež články o jazyku. Jej vyjadrovanie je veľmi prosté, úprimné a vo svojich dielach vyjadruje svoj vlastný postoj k životu, pričom svoje videnie sveta dokázala opísať veľmi sugestívne.

Dielo

Poézia pre deti 

 1932 – Pestré kvety, zbierka básní
 1932 – Tri rozprávky z neba
 1934 – Hore grúňom-dolu grúňom, zbierka básní
 1935 – Hrdinovia (2. vydanie vyšlo pod názvom Stála bitka, stála… )
 1939 – Od jari do zimy, zbierka básní
 1946 – Na veselej posiedke, povedačky a vyčítanky
 1948 – Plamienočka
 1950 – Zverinček, veršovaná rozprávka
 1953 – Zatúlané húsa, veršovaná rozprávka
 1953 – Farebná záhradka, veršovaná rozprávka
 1953 – Pieseň o Váhu, poéma
 1956 – Zvieratká deťom
 1959 – Hop, hop na koníčku
 1959 – Lietajúci kvet, kniha veršov

Próza pre deti 

 1941 – V rozprávkovom svete
 1954 – Prvý venček
 1955 – Rozprávky o Jánošíkovi, spracovanie ľudových motívov
 1956 – Chlapčekovo leto, príbeh vychádzajúci zo spomienok na detstvo jej manžela
 1957 – Druhý venček
 1961 – O medovníkovom domčeku
 1962 – Junácka pasovačka

Hry pre deti 

 1935 – Spoza rajskej brány
 1946 – Gajdoš Filúz
 1955 – Medovníkový domček
 1963 – Soľ nad zlato

Ľudová slovesnosť 

 1945 – Tri zakliate kniežatá
 1954 – Zlatá podkova, zlaté pero, zlatý vlas
 1956 – Hoja, Ďunďa, hoja
 1957 – Ako šlo vajce na vandrovku
 1957 – Kozliatka
 1960 – Starý Bodrík a vlk
 1968 – Koza odratá a jež

Výbery z tvorby pre deti 

 1955 – Pod belasou oblohou
 1965 – En-ten tulipán
 1966 – Sedmikráska
 1980 – Jarné vtáča, rozsiahly výber z poézie i prózy (pripravil Ondrej Sliacky)

Tvorba pre dospelých 

 1941 – Jánošík, veršovaná dráma
 1948 – Svetlo nad horami, zbierka lyrických básní
 1956 – Vyznanie, zbierka lyrických básní
 1957 – Pieseň o láske, zbierka lyrických básní (rukopis vznikol už v roku 1942)

Preklady 

 1939 – Edmond Rostand – Cyrano z Bergeracu
 1940 – Victor Hugo – Hernani
 1953 – Nikolaj Alexejevič Nekrasov – poéma Komu sa v Rusku dobre žije
 Émil Verhaeren – Filip II. 
 libreto Gounodovej opery Faust a Margareta
 Michail Jurievič Lermontov- Démon
 Alexandr Sergejevič Gribojedovov – Útrapy rozumu
 diela od Gogoľa, Saltykova-Ščedrina, Dostojevského, Gajdara, Čukovského...

Literatúra 
 MACHO, Peter: Mária Rázusová-Martáková : Medzi drámou života a divadelným umením. In: GOLIAN, J. - MOLDA, R. (eds.): [Ne]obyčajné príbehy žien. Ružomberok : Society for Human Studies, 2019, s. 205  230.

Iné projekty 

Slovenskí spisovatelia
Slovenskí spisovatelia pre deti a mládež
Slovenskí prozaici
Slovenskí dramatici
Slovenskí prekladatelia
Ženy v slovenskej literatúre
Ženy v poézii
Česko-slovenskí zaslúžilí umelci
Súrodenci v literatúre
Osobnosti z Liptovského Mikuláša